Πληροφορίες: Χριστίνα Σαμαρά

**Αθήνα: 12.03.2015**

**Αρ. Πρωτ.: 519**

**Προς: κ. Γ. Κατρούγκαλο, Αναπληρωτή Υπουργό Εσωτερικών και Διοικητικής Ανασυγκρότησης**

**Θέμα: «Υπόμνημα της Ε.Σ.Α.μεΑ. για εργασιακά ζητήματα ατόμων με αναπηρία»**

**Κοιν:** - Γραφείο Υπουργού Εσωτερικών και Διοικητικής Ανασυγκρότησης, κ. Ν. Βούτση

- Γραφείο Γενικού Γραμματέα Διοικητικής Μεταρρύθμισης, κ. Δημ. Τσουκαλά

- Φορείς - Μέλη Ε.Σ.Α.μεΑ.

***Κύριε Υπουργέ,***

Η Ε.Σ.Α.μεΑ. εκφράζει τα συγχαρητήριά της για την ανάληψη των καθηκόντων σας στη θέση του Αναπληρωτή Υπουργού Εσωτερικών και Διοικητικής Ανασυγκρότησης και εύχεται καλή επιτυχία στο δύσκολο και επίπονο έργο σας, προσδοκώντας ταυτόχρονα στη στενή συνεργασία των εκπροσώπων της με εσάς και τους συνεργάτες σας.

Δυστυχώς, κατά τη διάρκεια της τελευταίας πενταετούς οικονομικής κρίσης, τα άτομα με αναπηρία έχουν βιώσει ακόμη περισσότερο τον αποκλεισμό τους από την εργασία εξαιτίας των πρόσθετων μέτρων που έχουν ληφθεί με τις μνημονιακές πολιτικές.

Εν’ όψη της συνάντησης που έχει οριστεί μαζί σας τη Δευτέρα 16 Μαρτίου 2015, η Ε.Σ.Α.μεΑ., σας καταθέτει το σύνολο των αιτημάτων της, στοχεύοντας στην λήψη μέτρων που θα ανακουφίσουν τα άτομα με αναπηρία και τις οικογένειές τους.

1. Αναμόρφωση και τροποποίηση του ν.2643/98 ώστε να δημιουργηθεί ένας νέος νόμος αποκλειστικός για την απασχόληση των ατόμων με αναπηρία. Συμπερίληψη των θέσεων που αντιστοιχούν στο ν.2643/98 στις γενικές προκηρύξεις του ΑΣΕΠ ώστε να βγαίνει ενιαία προκήρυξη και κατάργηση της κάρτας ανεργίας των ΑμεΑ ως προϋπόθεση για τη συμμετοχή τους στις προκηρύξεις.

Επίσης άμεση έκδοση των θέσεων του Ν.2643/98 που έχουν παρακρατηθεί από τις γενικές προκηρύξεις του ΑΣΕΠ από το 2008 έως σήμερα. Αν και προκηρύχθηκαν οι περισσότερες θέσεις πρόσφατα από τον ΟΑΕΔ, υπάρχουν και άλλες θέσεις που είναι σε εκκρεμότητα.

1. Θέσπιση διατάξεων που θα συμπεριλαμβάνουν κοινωνικά κριτήρια και μοριοδότηση για την πρόσληψη ατόμων με αναπηρία και γονέων και κηδεμόνων τους σε εποχικές θέσεις εργασίας και θέσεις κοινωφελούς εργασίας. Επισημαίνουμε ότι η νομοθεσία προβλέπει ανάλογα κοινωνικά κριτήρια για ευπαθείς ομάδες του πληθυσμού, όπως πολύτεκνοι και τρίτεκνοι, χωρίς όμως να συμπεριλαμβάνονται σε αυτές και τα άτομα με αναπηρία που βιώνουν σε πολύ μεγαλύτερο ποσοστό την ανεργία και τον κοινωνικό αποκλεισμό.
2. Προώθηση νομοθετικής ρύθμισης για τη διασφάλιση της εργασίας των ατόμων με αναπηρία και την προστασία τους από το μέτρο της διαθεσιμότητας. Σύμφωνα με τις διατάξεις του ν.4172/2013 εξαιρέθηκαν από το μέτρο της διαθεσιμότητας τα ΑμεΑ με Π.Α. 67% και άνω, οπότε οι υπάλληλοι που εργάζονταν με τους ανωτέρω νόμους και έχουν Π.Α. μικρότερο του 67% εντάχθηκαν σε καθεστώς διαθεσιμότητας. Ο καθορισμός όμως της διαδικασίας μοριοδότησής τους βάσει συγκεκριμένων κριτηρίων σύμφωνα με τις διατάξεις του ν.4172/2013, δημιουργεί εύλογη ανησυχία για την παραμονή τους στην εργασία τους, αφού ο νομοθέτης δεν έχει λάβει υπόψη του τα ιδιαίτερα χαρακτηριστικά και τις ανάγκες που απορρέουν από την αναπηρία των υπαλλήλων. Ως εκ τούτου ζητάμε την άμεση τροποποίηση του ν.4172/2013, ούτως ώστε να εξαιρεθεί από το μέτρο της διαθεσιμότητας με διακριτό τρόπο το σύνολο των προσληφθέντων υπαλλήλων με αναπηρία του ν.1648/86 και του ν.2643/98.
3. Άρση της διαθεσιμότητας των εκπαιδευτικών ειδικής αγωγής και εκπαίδευσης και επανασύσταση των καταργούμενων οργανικών τους θέσεων. Ο χώρος της εκπαίδευσης των ατόμων με αναπηρία έχει ανάγκη από ενίσχυση του εκπαιδευτικού προσωπικού που υπηρετεί σε όλες τις δομές της ειδικής εκπαίδευσης και όχι από διαθεσιμότητα και απολύσεις.
4. Άρση της διαθεσιμότητας των οδηγών των ΚΕΦΙΑΠ (πρώην ΚΕΚΥΚΑΜΕΑ και ΚΑΦΚΑ) οι οποίες αποτελούν Μονάδες Κοινωνικής Φροντίδας. Οποιαδήποτε διαθεσιμότητα οδηγών που υπηρετούν σε ΚΕΦΙΑΠ είναι σαφές ότι καταργεί την ίδια τη λειτουργία των φορέων που παρέχουν υπηρεσίες αποκατάστασης και υποστηρικτικές σε άτομα με αναπηρία, αφού δεν θα μπορούν να μετακινηθούν τα άτομα που λαμβάνουν τις υπηρεσίες των ως άνω μονάδων.
5. Προώθηση νομοθετικής ρύθμισης για τη διασφάλιση της εργασίας των ατόμων με αναπηρία που υπηρετούν σε Ν.Π.Ι.Δ. των Δήμων της χώρας. Το εν λόγω αίτημα αποτελεί και πρόταση της ΚΕΔΕ, βάσει της 181ης απόφασης του Δ.Σ. της στις 12.11.2014 και αφορά στη μεταφορά του προσωπικού ΑμεΑ που υπηρετεί σε Ν.Π.Ι.Δ. των Δήμων που έχουν λυθεί ή βρίσκονται σε εκκαθάριση στον οικείο Δήμο σε προσωποπαγείς θέσεις ιδιωτικού δικαίου αορίστου χρόνου.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**